**OBRAZLOŽENJE NACRTA ZAKONA O MEDIJIMA**

**I PRAVNI OSNOV**

Pravni osnov za donošenje Zakona o medijima sadržan je u članu 16 stav 1 tačke 1 i 5 Ustava Crne Gore, kojim je propisano da se zakonom, u skladu sa Ustavom, uređuju način ostvarivanja ljudskih prava i sloboda, kada je to neophodno za njihovo ostvarivanje i druga pitanja od interesa za Crnu Goru.

**II RAZLOZI ZA DONOŠENJE ZAKONA**

1.Primjena Zakona o medijima iz 2002 godine, pokazala je da su se usled ubrzanog razvoja medijske industrije, stvorili uslovi da dodatna pitanja od značaja za slobodan i nesmetani rad medija budu zakonski regulisana.

Važeći zakon ne prepoznaje online platforme kao medije, pa samim tim nije postojala odgovornost online medija prilikom kršenja prava komentarisanja na portalima.

Dosadašnjim propisima nije bilo regulisano pitanje zaštite medijskog pluralizma kroz finansijsku podršku komercijalnim elektronskim, online i štampanim medijima koji se nalaze u nezavidnoj finansijskoj situaciji.

Takođe, nije postojala zaštita transparetnosti u medijma koja se odnosi na transparentnost medijskog vlasništva i transparetnost oglašavanja državnih organa u medijima.

Definisanje medijske samoregulacije i njena finansijska održivost do sada nije bila zakonski prepoznati.

Osim toga, zakon nije sadržao odredbe koje se odnose na zaštitu prava na privatnost, zaštitu dužne novinarske pažnje, zaštitu ugleda autora, pretpostavku nevinosti, zabranu govora mržnje, zabranu diskriminacije, zaštitu djece, čuvanje i pravo na uvid medijskog zapisa.

2. Izrada Zakona o medijima bazira se na preporukama iz Analize medijskg sektora koju su u okviru projekta “Jačanje pravosudne ekspertize o slobodi izražavanja i medija u Jugoistočnoj Evropi (JUFREX)” sproveli eksperti Savjeta Evrope i Evropske unije na predlog Evropske komisije, u periodu od avgusta 2017. godine do januara 2018. godine.

U analizi su definisane preporuke za unaprijeđenje rada svih subjekata koji se bave medijskom djelatnošću, a koje se između ostalog, odnose na:

* usklađivanje medijskog zakonodavnog okvira sa standardima Savjeta Evrope i EU;
* djelotvornu i nepristrasnu samoregulaciju;
* transparentne i jednake tržišne uslove za sve aktere medijske oblasti;
* transparentnost vlasništva nad medijima i sprečavanje medijske koncentracije;
* transparentan sistem javnih subvencija za medije;
* profesionalni integritet i bezbjednost novinara.

Tekst Zakona o medijima baziran je na konkretnim preporukama iz Analize koje se direktno odnose na Zakon o medijima:

1. Uvesti novu definiciju medija koja će se nedvosmisleno odnositi na online medije.

2. Ako bude odlučeno da se definiše odgovornost online medija u odnosu na sadržaje treće strane, kao što su komentari i sadržaju koje generišu korisnici, regulatorni okvir treba da bude u skladu sa standardima i sudskom praksom Savjeta Evrope i Evropske Unije.

3. Pravo na odgovor i ispravku treba proširiti u skladu sa Preporukom (2004) 16 Savjeta Evrope o pravu na odgovor u novom medijskom okruženju.

**III USKLAĐENOST ZAKONA SA EVROPSKIM PROPISIMA I POTVRĐENIM MEĐUNARODNIM KONVENCIJAMA**

Tekst Nacrta zakona svojim rješenjima usaglašen je sa članom 10 Evropske konvencije o ljudskim pravima i slobodama, praksom Evropskog suda za ljudska prava, Preporukama Savjeta Evrope o slobodi izražavanja, Preporukama za usklađivanje sa standardima Savjeta Evrope i Evropske Unije iz JUFREX Analize medijskog sektora u Crnoj Gori, ocjenama iz redovnih godišnjih Izvještaja o napretku Crne Gore, , te poreporukama UN u okviru Univerzalnog periodičnog pregleda (UPR) u dijelu koji se odnosi na slobodu izražavanja.

Zakon o medijima je usklađen sa:

* Preporukom (2004) 16 o pravu na odgovor u novom medijskom okruženju.

Pri izradi Zakona o medijima uvažene su sledeće preporuke:

* Preporukom (2011) 7 o novom pojmu medija.
* Preporukom (2000) 7 o pravu novinara da ne otkriju svoje izvore informacija;
* Preporukom(2018/11) o medijskom pluralizmu i transparetnosti medijskog vlasništva;
* Preporukom(2007) 2 o medijskom pluralizmu i raznovrsnosti medijskog sadržaja;
* Preporukom Ujedinjenih Nacija u okviru Univerzalnog periodičnog pregleda (UPR) u dijelu slobode izražavanja koja ukazuje na obavezu *“****Preduzimanje daljih koraka kako bi se osiguralo puno uživanje slobode izražavanja i medija, uključujući obezbjeđivanje jednake mogućnosti za sve medije da pristupe sredstvima dostupnim iz vladinih izvora (Kanada 2018)”;***

**IV OBJAŠNJENJE OSNOVNIH PRAVNIH INSTITUTA**

1. **Osnovne odrebe (čl. 1 - 3)**

Osnovnim odredbama je definisan predmet zakona, koji se odnosi na osnovne principe slobode medija, slobode izražavanja, slobodnog osnivanja medija, zaštitu medijskog pluralizma, javnosti medijskog vlasništva, transparentnosti oglašavanja javnog sektora u medijima, prava, obaveze i odgovornosti u informisanju, zaštitu posebnih prava, pravo na ispravku i odgovor, čuvanje i pravo uvida medijskog zapisa, inostranu informativnu djelatnost i kaznene odredbe.

Zakonom se garantuje rodna ravnopravnost u izražavanju, tako što se predviđa obaveza medija da u svom radu koriste rodno osjetljivi jezik.

Pravo informisanja osoba sa invaliditetom štiti se na način što će mediji nastojati da programski sadržaj obezbjediti u formatu pristupačnom za lica sa invaliditetom.

1. **Osnovni principi (čl. 4 - 6)**

Duh i karakter zakonskog teksta podrazumijeva garancije slobode medija sadržane u postulatima temeljnih međunarodnih standarda o ljudskim pravima i slobodama, shodno tome, Nacrt propisuje da zakonske odredbe treba tumačiti i primjenjivati u skladu sa Evropskom konvencijom o ljudskim pravima i slobodama kao i praksom Evropskog suda za ljudska prava. U tom kontekstu, predviđa se hitnost u postupku izvršavanja odluka Evropskog suda za ljudska prava.

Sloboda izražavanja se afirmiše kroz slobodno osnivanje medija, slobodno objavljivanje informacija, nesmetan rad novinara i njihovu bezbjednost kako bi se osnažili uslovi za: slobodu izražavanja mišljenja, pluralizam medija, nezavisnost medija, slobodu istraživanja, prikupljanja, širenja, objavljivanja i primanja informacija, slobodan pristup svim izvorima informacija, zaštitu čovjekove ličnosti i dostojanstva, zabranu cenzure, te zabranu monopola.

Izuzetno, predviđeno je ograničenja medijskih sloboda u skladu sa članom 10. stav 2. Evropske konvencije o ljudskim prava i slobodama, samo kada je to nužno u demokratskom društvu u interesu nacionalne bezbjednosti, teritorijalnog integriteta ili javne bezbjednosti, radi sprječavanja nereda ili kažnjivih djela, zaštite zdravlja i morala, zaštite ugleda ili prava drugih, sprječavanja odavanja povjerljivih informacija ili radi očuvanja autoriteta i nepristranosti sudstva.

1. **Pojam medija (čl. 7 – 8 )**

Sa neprestanim razvojem medijske industrije, te potrebom očuvanja uloge medija u demokratskom društvu predložena je definicija medija koja je primjerena promjenljivoj i multidimenzionalnoj stvarnosti, u skladu sa Preporukom iz Analize medijskog sektora “***Treba uvesti novu definiciju medija kako bi se nedvosmisleno odnosila i na medije na internetu.”***

Mediji se definišu kao su subjekti koji su uključeni u proizvodnju i ditribuciju sadržaja namjenjenih neodređenom broju ljudi koji imaju uređivačku kontrolu ili nadzor nad sadržajima.

Definicija medija usaglašena je sa Preporukom Savjeta Evrope (2011)7 o novom pojmanju medija, u kojoj se insistira da definicija sadrži elemente: uredničke kontrole/nadležnosti, širenje ideja informacija i mišljenja, obraćanje neodređenoj publici, korišćenje bilo koje platforme i podrške tehnologije za širenje sadržaja.

Medijskim sadržajem smatraju se sve vrste informacija (vijesti, obavještenja, mišljenja, izvještaji i druge informacije) i autorski radovi, koji se objavljuju posredstvom medija sa ciljem informisanja i zadovoljavanja kulturnih, obrazovnih i drugih potreba javnosti.

Iz praktičnih razloga primjene zakona, definiše se da se medijima ne smatraju: knjiga, katalog koji sadrži isključivo obavještenja, oglase, informacije namjenjene tržištu ili bilteni i slične publikacije namjenjene internom informisanju, štampana izdanja poput letaka, plakata, transparentna i prospektna izdanja, te druge publikacije u smislu propisa kojim se uređuje izdavaštvo i ostale štampane publikacije, Službeni list Crne Gore, službena glasila jedinica lokalne samouprave i druga službena glasila, nosači audio i audio-vizuelnog sadržaja, štampane i elektronske publikacije državnih organa, vjerskih, nevladinih i drugih organizacija, ustanova, javnih preduzeća i privrednih društava, preduzetnika i njihovih udruženja i internet pretraživači.

1. **Osnivanje medija (9 - 10)**

Uvažavajući najviše standarde medijskih sloboda, Ustavom je garantovano pravo na slobodno osnivanje medija, te se u tom kontekstu predviđa da osnivač medija može biti domaće i strano pravno i fizičko lice registrovano kod Centralnog registra privrednih subjekata.

Organi javnog sektora ne mogu biti osnivači medija, osim pod uslovima previđenim Zakonom o elektronskim medijima i Zakonom o nacionalnom javnom emiteru RTCG.

1. **Evidencija medija (11 - 13)**

Radi zaštite medijskog pluralizma, kroz institut Evidencije medija, koju vodi Centralni registar privrednih subjekata, predviđena je transparentnost u pogledu relevantnih podataka o medijima koji posluju na crnogorskom tržištu. Svrha evidencije je transparentnost podataka o medijima, medijskom vlasništvu, organizaciji i finansiranju.

U Evidenciji se upisuju osnovni podaci o mediju, podaci o pravnim i fizičkim licima koja neposredno ili posredno imaju više od 5% udjela u osnivačkom kapitalu osnivača, podatke o njihovim povezanim licima u smislu zakona kojim se uređuje pravni položaj privrednih društava i podatke o drugim osnivačima u kojima ta lica imaju više od 5% udjela u osnivačkom kapitalu, podaci o iznosu novčanih sredstava dodjeljenih mediju na ime državne pomoći, podaci o iznosu novčanih sredstava dobijenih od organa javnog sektora i podaci o prosječno prodatom tiražu medija u kalendarskoj godini.

Predloženo rješenje je usaglašeno sa relevantnim međunarodnim standardima sadržanim u Preporukama Savjeta Evrope. Takođe, u Analizi medijskog sektora u Crnoj Gori sa preporukama za usklađivanje sa standardima Savjeta Evrope i Evropske unije, koja je sprovedena kroz JUFREX projekat, navodi se: „***Trebalo bi preduzeti sve neophodne korake, uključujući i zakonodavne i praktične, kako bi se obezbijedila transparentnost vlasništva nad svim medijskim kućama i pravilna primjena pravila o konkurenciji*”.**

Osnivač medija je dužan da obavijesti Centralni registar privrednih subjekata o prestanku rada medija radi brisanja iz Evidencije. Ova obaveza odgovornosti medija doprinosi urednoj i vjerodostojnoj bazi podataka o medijima.

1. **Obavezno objavljivanje podataka (čl. 14 - 15)**

Štiteći standarde transparentnosti u medijima predviđeno je obavezno objavljivanje podataka koje svaki impresum medija mora sadržati.

Impresum medija sadrži naziv medija, naziv/ime i sjedište/prebivalište osnivača, adresu elektronske pošte ili internet stranice, lično ime odgovornog urednika medija i odgovornih urednika za pojedina izdanja ili rubrike, podatke o nadležnim regulatornim, odnosno nadzornim tijelima, kao i registracioni broj medija.

Medij je dužan da povodom pojedinačnog programskog sadržaja objavi datum i ime autora objavljenog priloga, naziv pravnog ili fizičkog lica vlasnika autorskih prava, naziv pravnog ili fizičkog lica koje čuva upotrijebljeni predmet kulturne baštine ili arhivski materijal, odnosno odgovarajuću reprodukciju, naziv medija od koga je preuzet programski sadržaj ili njegov dio.

1. **Samoregulatorna tijela (čl. 16)**

Značaj samoregulatornih tijela je u posredovanju između medija i nezadovoljnih konzumenata medija, nadgledanje primjene etičkog kodeksa, poboljšavanje profesionalnih standarda u medijima, zaštitu javnosti od neprofesionalnog novinarskog izvještavanja, ali takođe zaštitu medija od političkih, ekonomskih ili bilo kojih drugih pritisaka koji ugrožavaju njihovu slobodu.

Prepoznavši značaj samoregulacije za profesionalno i na etičkim principima zasnovano novinarstvo, Vlada Crne Gore je, u periodu 2011-2014, izašla u susret zahtjevu samoregulatornih tijela i realizovala trogodišnji program transparentnog i nezavisnog finansiranja rada ovih tijela.

Povod za definisanje pojma samoregulacije proistekao je iz sveukupnog stanja medijskog ambijenta u Crnoj Gori, preporuka iz Analize medijskog sektora u CG kao i izvještaja Evropske komisije, u kojima se, više godina za redom, savjetuje da se ojača kapacitet samoregulatornih tijela.

Ocjene Evropske komisije iz Izvještaja o napretku Crne Gore 2016. godine ukazuju na „***slabe mehanizme samoregulacije i nedostatak profesionalnih i etičkih standarda među predstavnicima medija. Medijska zajednica je snažno polarizovana. Djelotvornost samoregulacije medija ometa činjenica da je samoregulacija podjeljena u različite forme, što je odraz podjela u samoj medijskoj zajednici“***.

Preporuka iz Izvještaja o Crnoj Gori za 2018 godinu jasno ukazuje na obavezu: “***jačanja kapaciteta samoregulatornih tijela***”

Preporuka iz Analize medijskog sektora u Crnoj Gori koju je sproveo Savjet Evrope ukazuje da bi trebalo ***„podsticati šire usvajanje i uspješno funkcionisanje samoregulatornih okvira putem zakonodavstva koje podržava zakonsko priznavanje samoregulacije ili drugih podsticaja za učešće u samoregulaciji“.***

Predloženim rješenjima u tekstu Nacrta zakona medijska samoregulacija podrazumijeva dobrovoljnost medija na poštovanje i primjenu profesionalnih i etičkih standarda u skladu sa Kodeksom novinara.

Mediji mogu formirati kolektivno eksterno samoregulatorno tijelo ili svaki medij može formirati interno samoregulatorno tijelo.

Nadzor nad poštovanjem profesionalnih i etičkih standarda u medijima obavljaju samoregulatorna tijela.

1. **Zaštita transparentnosti u medijima (čl. 18 – 19 )**

Ovim poglavljem predviđena je obaveza organa javnog sektora i medija da vode evidenciju o uplaćenim sredstvima iz javnih izvora, osnove uplata, kao da ih javno objavi.

Evidencija uplata medijima o uplaćenim sredstvima po osnovu oglašavanja i drugih ugovorenih usluga mora se dostaviti Centralnom registru privrednih subjekata.

Centralni registar za privredne subjekte je dužan da pripremi godišnji izvještaj ukupnog izdvajanja za oglašavanje državnih organa u medijima i isti objavi. Na ovaj način, doprinosi se transparentnosti finansiranja medija od strane organa javnog sektora i omogućava kontinuirani uvid javnosti u iznos, njihovu vrstu i osnov. Predlog ovog člana je usklađen sa Preporukom Savjeta Evrope o medijskom pluralizmu i transparetnosti medijskog vlasništva (2018/11).

U Analizi medijskog sektora navodi se da: “***Što se tiče oglašavanja institucija javnog sektora, ovo pitanje je dobro dokumentovano a problem postoji godinama. To zahtijeva zakonodavnu reakciju u cilju osiguranja potpune transparentnosti.”***

U izvještaju Evropske komisije za 2016. godinu ukazano je da Crna Gora treba da "***osigura transparentnost i nediskriminaciju u oblasti oglašavanja od strane institucija javnog sektora u medijima putem odgovarajućih zakonskih rješenja.”***

1. **Fond za podsticanje pluralizma i raznovrsnosti medija (čl. 19 – 25 )**

Medijski pluralizam, suštinski značajan za funkcionisanje demokratskog društva predstavlja osnov za slobodu izražavanja i informisanja.

Na pluralizam medija pored standarda ***aqiuis communitaires***-a dominantno utiču veličina i snaga marketinškog tržišta i kupovna moć stanovništva. Pored toga, današnji mediji treba da pronađu nove načine za dalji razvoj u skladu sa tehnološkim i ekonomskim promjenama.

Globalna ekonomska kriza na najširem nivou otvorila je pitanja modaliteta pomoći medijima – sa osnovnim motivom održivosti u cilju pluralizma mišljenja, stavova i ideja. U tom kontekstu, mediji i civilno društvo u Crnoj Gori u više navrata i različitim povodima zahtijevali su normativno definisanje Fonda za podršku pluralizmu i raznovrsnosti medija.

U ocjeni Analitičkog izvještaja (2011. godine), pratećeg dokumenta uz mišljenje Evropske komisije o članstvu Crne Gore u Evropskoj uniji, između ostalog kaže se: “***Medijska panorama je raznovrsna i pluralistična, iako je finansijska održivost medija često slaba***”.

Takođe, Evropska komisija u Izvještaju o napretku iz 2015. godine ukazuje na slijedeće: “***Činjenica da mnoge medijske kuće nisu finansijski održive ima negativan uticaj na kvalitet izvještavanja i na profesionalnost u medijima***".

Uvažavajući važnost ovog pitanja Vlada Crne Gore je kroz državnu pomoć intervenisala otkupom duga komercijalnih štampanih i elektronskih medija (2011-2013.god.) u iznosu od 5.328. 441,93 eura.

Takođe, zbog neizmirenih obaveza i podsticaja održivosti medijske scene 2017. godine Vlada je otkupila dugovanja komercijalnih emitera prema Radio difuznom centru u ukupnom iznosu od 1 597. 093,72 € u periodu 2017-2021.

Važno je naglasiti da je Crna Gora je prihvatila Preporuku Ujedinjenih Nacija u okviru Univerzalnog periodičnog pregleda (UPR) u dijelu slobode izražavanja koja ukazuje na obavezu *“****Preduzimanje daljih koraka kako bi se osiguralo puno uživanje slobode izražavanja i medija, uključujući obezbjeđivanje jednake mogućnosti za sve medije da pristupe sredstvima dostupnim iz vladinih izvora (Kanada 2018);”***

Uvažavajući Preporuke Savjeta Evrope o medijskom pluralizmu i transparetnosti medijskog vlasništva (2018/11) da se medijima obezbjede resursi kako bi ispunjavali svoje zadatke, tačno i pouzdano izvještavali o pitanjima od javnog interesa, posebno u vezi sa vitalnim demokratskim procesima i aktivnostima, uvodimo Fond za podsticanje pluralizma i raznovrsnosti medija (u daljem tekstu: Fond), kojim se garantuje transparentno finansiranje komercijalnih elektronskih, online i štampanih medija na osnovu čega im se omogućava da pruže širok spektar pluralističkih informacija i različitih sadržaja sa punom nezavisnošću od uticaja i pritisaka.

Nacrtom zakona je predviđen način raspodjele sredstava, namjena sredstava Fonda, korisnici sredstava i upravljanje sredstvima.

Predviđeno je da se Fond finansira iz budžeta Crne Gore u fiksnom iznosu od 0,03% BDP (bruto domaćeg proizvoda), čiji se iznos utvrđuje na osnovu smjernica makroekonomske i fiskalne politike. Predloženim rješenjima definisani su osnovni parametri za raspodjelu sredstava kroz dva podfonda, namijenjena, komercijalnim elektronskim medijima (60% od ukupnog iznosa) i komercijalnim štampanim i online medijima (40% od ukupnog iznosa).

Organ za raspodjelu sredstavaje Savjet Agencije za elektronske medije u slučaju podfonda za elektronske medije, dodjelu sredstva iz podfonda za štampane i online medije vrši nezavisna komisija koju će na osnovu javnog poziva formirati Savjet Agencije za elektronske medije. Za rad ovih tijela iz Fonda izdvaja se po 5% sredstava iz oba podfondova.

Nacrtom zakona definisani su sadržaji posvećeni pitanjima od javnog interesa koji su nedovoljno ili nepotpuno zastupljeni u ponudi različitih medija za čiju proizvodnju mediji mogu dobiti podršku.

Raspodjela sredstava iz Fonda vrši se jednom godišnje, na osnovu javnog konkursa, u skladu sa posebnim podzakonskim aktima koji će biti doneseni za oba podfonda. Na taj način ostavljeno je dovoljno prostora organima da, u zavisnosti od specifičnosti i izazova sa kojima se suočavaju različiti mediji (elektronski, štampani ili online), definišu oblike finansijske podrške koja će se obezbjeđivati kroz podfondove.

Predviđena je lista kriterijuma, uslova koje korisnici fonda moraju ispunjavati kako bi ostvarili pravo na pristup sredstvima iz Fonda.

Na konkurs za dodjelu sredstava iz Fonda može se prijaviti osnivač komercijalnog štampanog, elektronskog ili online medija koji ispunjava uslove: medij upisan u evidenciju medija dvije godine prije raspisivanja javnog konkursa, osnivač medija dostavio i objavio podatke o vlasničkoj strukturi na kraju godine, osnivač medija objavio podatke o učešću finansiranja iz Budžeta Crne Gore ili budžeta jedinica lokalne samouprave, odnosno od pravnih lica koja su većinski u državnoj svojini ili koja se, u cjelini ili većinski, finansiraju iz javnih prihoda (oglašavanje, grantovi, krediti, subvencije i drugi) u strukturi prihoda u godini koja prethodi godini u kojoj se raspisuje konkurs, osnivač medija objavljuje podatke o licima koja imaju stvarnu uredničku kontrolu, do roka za podnošenja prijava na javni konkurs izmirio je dospjele finansijske obaveze po osnovu poreza, doprinosa za socijalno osiguranje i naknada za emitovanje radijskog ili televizijskog programa, nad njim nije otvoren postupak stečaja ili likvidacije, nije mu blokiran račun u postupku prinudne naplate, nije mu privremeno oduzeto odobrenje za emitovanje, nije nenamjenski koristio ranije dodjeljena sredstva iz Fonda.

Na konkurs za dodjelu sredstava iz Fonda može se prijaviti osnivač internog ili član eksternog samoregulatornog tijela koje je uspostavljeno je najmanje dvije godine prije raspisivanja javnog konkursa i da njegovi članovi ispunjavaju uslove koji važe za osnivače medija.

Nacrtom je previđeno da država, u cilju ostvarivanja Ustavom i zakonom zajamčenih prava, može iz budžeta obezbjediti dio finansijskih sredstava za nekomercijalne programske sadržaje na jezicima manjinskih naroda i drugih manjinskih nacionalnih zajednica kao i programske sadržaje od javnog interesa u neprofitnim štampanim medijima zajednice. Ova odredba nije imperativne prirode, a cilj uvođenja je podsticanje sadržaja na jezicima manjima, kao i programskih sadržaja u lokalnim štampanim novinama, koji se odnose na kulturnu baštinu, identitet i očuvanje tradicije i naučnim časopisima relevantnim za razvoj medijske pismenosti. U tom kontekstu, preporuka iz Analize medijskog sektora navodi: **“*Vlada treba da snažno podrži postojeće inicijative i projekte i osigura dugoročnu šemu finasiranja istraživanja, promocije i drugih aktivnosti za unapređenje medijske pismenosti*”.**

Takođe, Preporuka Savjeta Evrope o medijskom pluralizmu i transparentnosti medijskog vlasništva (2018) 11, navodi “***da države treba da podstiču i podrže uspostavljanje i funkcionisanje manjinskih, lokalnih i neprofitnih medija u zajednici, uključujući i pružanje finansijskih mehanizama za njihov razvoj.***

Uvažavajući potrebu jačanja efikasnosti i transparentosti različitih mehanizama samoregulacije, predlogom zakona se predviđa da za pokrivanje operativnih troškova različitih mehanizama samoregulacije iz svakog od podfondova izdvaja se po  5 % sredstava na godišnjem nivou.

Preporuka iz Analize medijskog sektora u Crnoj Gori sprovedena od strane Savjeta Evrope navodi da finansiranje samoregulacije treba obezbjediti kroz**: *„transparentnu, eventualno mještovitu šemu koja kombinuje nakanadu koju plaćaju subjekti koji obavljaju medijsku djelatnost sa sredstvima iz javnih izvora i omogućava nezavisnu primjenu samoregulacije“****.*

1. **Prava, obaveze i odgovornosti u informisanju (čl. 27 – 45 )**

Preporuka Savjeta Evrope po kojoj novo poimanje medija sadrži kriterijume za identifikovanje različitih vrsta medija, posebno kada je riječ o slobodi medija, njihovoj zaštiti i nezavisnosti, pluralizmu i raznolikosti, kao i smjernice za dužnosti i odgovornosti pojedinih aktera u medijima u skladu sa standardima i analizom komparativnih iskustava, proizvela je potrebu defnisanja odgovornih lica u medijima.

Definisani su osnivač medija, novinar, glavni urednik, urednik za pojedina izdanja ili rubrike i autor koji nije novinar, njihova prava, obaveze i odgovornosti.

Takođe, definisana je odgovornost za štetu, solidarna odgovornost osnivača, glavnog urednika, urednika za pojednina izdanja, novinara i autora koji nije novinar.

Isključenje njihove odgovornosti postoji u slučajevima ukoliko su pribavili i objavili informaciju koja predstavlja državnu, vojnu, službenu ili poslovnu tajnu, ako postoji opravdan interes javnosti da bude upoznata.

Tehnološke promjene u medijskom okruženju stvaraju nove činioce medijske industrije koji se takođe moraju pridržavati tradicionalnih medijskih standarda, shodno tome preporuka Analize medijskog sektora u Crnoj Gori predlaže sljedeće:***„predvidjeti odgovornosti online medija u vezi sa sadržajem treće strane, kao što su komentari i drugi sadržaji napravljeni od strane korisnika, regulatorni okvir da bude u skladu sa standardima i sudskom praksom Savjeta Evrope i Evropske unije“***

Prepoznat je značaj ovog pitanja i normiran na način da su elektronske publikacije odgovorne za objavljeni sadržaj trećih lica, ako ga ne uklone blagovremeno po prijavi ili saznanju da se radi o sadržaju kojim se krše zakonom zaštićena prava. Nadzor nad radom online medija vršiće samoregulatorna tijela.

Radi omogućavanja nesmetanog rada novinara i očuvanja njihovog integriteta predviđena je zaštita autora programskog sadržaja, ukoliko dođe do izmjene u programskom sadržaju prilikom uredničke obrade. U ovom slučaju programski sadržaj se ne smije objaviti pod imenom autora bez njegovog pristanka. Ako je programski sadržaj objavljen suprotno ovome, autor može zahtijevati naknadu štete. Takođe, novinar ima pravo da odbije da učestvuje u pripremanju sadržaja koji je suprotan zakonu i Etičkom kodeksu, uz pisano objašnjenje glavnom uredniku.

Zaštita izvora informacija predstavlja osnovni uslov za rad novinara i slobodu medija. Pravo novinara da ne otkrije svoje izvore dio je prava na slobodu izražavanja u skladu sa članom 10 Konvencije.

Shodno preporuci Savjeta Evrope o zaštiti izvora informacija u Nacrtu zakona o medijima predviđeno je da novinar i drugo lice koje se u toku prikupljanja, tehničke obrade ili objavljivanja programskog sadržaja, upoznaju sa informacijama koje bi mogle da ukažu na identitet izvora informacija, nijesu dužni da otkriju isti. Predviđen je izuzetak od navedenog pravila, koji propisuje da su navedena lica dužna da otkriju izvor informacija kada je to neophodno radi zaštite interesa nacionalne i javne bezbjednosti, teritorijalne cjelovitosti, zaštite zdravlja i otkrivanja krivičnih djela zaprijećenih kaznom od 5 godina ili više.

Prilikom donošenja odluke o saslušanju lica iz ovog člana na okolnosti izvora informacije, sud će posebno voditi računa o tome da li je informacija u neposrednoj vezi sa konkretnim slučajem, da li se informacija može pribaviti iz drugih izvora i da li je na zakonu zasnovan interes za otkrivanje podataka o izvoru informacije pretežniji nad interesom zaštite izvora informacije.

Način prikupljanja informacija na nedozvoljen način mogu se objaviti samo u interesu nacionalne bezbjednosti, zaštite teritorijalnog integriteta ili javne bezbjednosti, sprječavanja nereda ili kriminala, sprječavanja propagiranja rata ili pozivanja na nasilno rušenje Ustavom utvrđenog poretka, podstrekivanja na nasilje ili vršenje krivičnih djela, sprječavanja rasne, nacionalne i vjerske mržnje ili diskriminacije i radi očuvanja i nepristrasnosti sudstva.

Nacrt zakona definiše institut dužne novinarske pažnje i isključenje odgovornosti za štetu. Razlog uvođenja ovih instituta je zaključak Evropskog suda za ljudska prava koji je utvrdio pravilo da zaštita koju novinari uživaju na osnovu člana 10 Evropske konvencije o ljudskim pravima u vezi sa izvještavanjem o pitanjima od javnog interesa zavisi od toga da li oni postupaju savjesno da bi obezbijedili tačne i pouzdane informacije u skladu sa etikom novinarstva.

Dužna novinarska pažnja se definiše kao obaveza autora programskog sadržaja da prije objavljivanja informacije, sa pažnjom primjerenim okolnostima, provjeri njeno porijeklo, istinitost i potpunost, dok isključenje odgovornosti za štetu propisuje da osnivač medija, urednici i autori programskog sadržaja neće odgovarati za štetu ukoliko su postupali u skladu sa dužnom novinarskom pažnjom.

Osim toga, predviđeno je da autor programskog sadržaja i urednik ne mogu obavezati da plate naknadu nematerijalne štete koja bi obeshrabrujuće djelovala na novinare i medij. Takođe, prilikom utvrđivanja visine naknade štete uzeće se u obzir da li je oštećeni zahtjevao objavljivanje ispravke ili odgovora i da li je odgovorni urednik objavio iste i izvinjenje kao i da li se oštećeni obratio medijskom regulatornom ili samoregulatoru tijelu. Osim tog, sud će takođe uzeti u obzir, imajući u vidu sve okolnosti slučaja, da li se oštećeni obratio medijskom regulatornom ili samoregulatornom tijelu i sa kakvim ishodom.

Nacrtom je previđeno da država uvijek odgovara za štetu prouzrokovanu objavljivanjem neistinite ili nepotpune informacije. Osim toga, državnom organu nije dozvoljeno podnošenje zahtjeva za nakandu štete zbog povrede ugleda, i da nosioci političkih i javnih funkcija mogu zahtjevati zaštitu svojih prava u ličnom svojstvu. Sa druge strane, nosioci ovih funkcija su dužni da pokažu veću toleranciju u vezi sa kritikom njihovog rada, odnosno stavova koje zastupaju. Takođe, veća tolerancija zahtjeva se i od građana koji se upuste u javnu raspravu.

1. **Zaštita posebnih prava (čl. 46 – 63)**

U ovom poglavlju se definišu instituti: pretpostavka nevinosti i izvještavanje o sudskim postupcima, zabrana govora mržnje, zabrana diskriminacije, zabrana reklamiranja, zabrana javnog izlaganja pornografije, zaštita djece, dostojanstvo ličnosti, pravo na privatnost i procesni aspekti zaštite pojedinih prava.

U cilju zaštite ljudskog dostojanstva niko se u mediju ne smije označiti počiniocem kažnjivog djela, odnosno proglasiti krivim ili odgovornim prije pravnosnažne odluke suda

Mediji i novinari su dužni da objektivno i tačno izvještavaju o sudskim postupcima.

Ukoliko je medij objavio da je protiv određene osobe pokrenut krivični postupak, ta osoba ima pravo, kada se postupak okonča, da zahtijeva objavljivanje informacije o pravosnažnom obustavljanju postupka, odbijanju optužbe odnosno oslobađanju od optužbe.

Zabranjeno je objavljivanje informacija u medijima kojima se izražavaju ideje, tvrdnje i mišljenja koja izazivaju, šire, podstiču ili pravdaju diskriminaciju, mržnju ili nasilje protiv lica ili grupe lica zbog njihovog ličnog svojstva, ksenofobiju, rasnu mržnju, antisemitizam ili ostale oblike mržnje zasnovane na netoleranciji, uključujući i netoleranciju izraženu u formi nacionalizma, diskriminacije i neprijateljstva protiv manjina.

Zabranjeno je prenošenje programskog sadržaja u medijima kojima se vrši diskriminacija po osnovu rase, boje kože, nacionalne pripadnosti, društvenog ili etničkog porijekla, veze sa nekim manjinskim narodom ili manjinskom nacionalnom zajednicom, jezika, vjere ili uvjerenja, političkog ili drugog mišljenja, pola, promjene pola, rodnog identiteta, seksualne orijentacije i/​ili interseksualnih karakteristika, zdravstvenog stanja, invaliditeta, starosne dobi, imovnog stanja, bračnog ili porodičnog stanja, pripadnosti grupi ili pretpostavke o pripadnosti grupi, političkoj partiji, sindikalnoj ili drugoj organizaciji, kao i po osnovu drugih ličnih svojstava.

Mediji su dužni da štite integritet djece. Programski sadržaj medija koji može ugroziti zdravstveni, moralni, intelektualni, emotivni i socijalni razvoj djeteta mora biti unaprijed jasno i vidno označen kao takav i distribuiran na način za koji je najmanje vjerovatno da će ga dijete koristiti.

Mediji ne smije objavljivati informacije kojima se otkriva identitet djeteta uključenog u slučajeve bilo kog oblika nasilja ili krivičnog djela, bez obzira da li je svjedok, žrtva ili izvršilac i, u tom kontekstu, iznose pojedinosti iz porodičnih odnosa i njegovog privatnog života.

Izuzetno, identitet djeteta u istrazi i krivičnom postupku može se objaviti ukoliko postoji opravdan javni interes radi sprovođenja istrage i nesmetanog toka krivičnog postupka, kao i pravo javnosti da bude upoznata sa tokom tog postupka.

Ne smije se na način dostupan djeci javno izlagati štampani medij sa pornografskim sadržajem.

Štampani medij sa pornografskim sadržajem na naslovnoj i poslednjoj strani ne smije da sadrži pornografiju, a mora imati vidno upozorenje da sadrži pornografiju, kao i upozorenje da nije namijenjen djeci.

Zabranjeno je reklamiranje prodaje i kupovine organa ili tkiva ljudskog tijela za transplantaciju ili transfuziju.

Medij ne smije reklamirati oružje, opojne droge, duvanske proizvode, promet roba i pružanje usluga zabranjenih zakonom, ljekove i medicinske tretmane koji su jedino dostupni uz medicinski recept, postupke i metode liječenja nesaglasne sa posebnim zakonom o zdravstvenoj zaštiti.

Reklame za sve druge ljekove i medicinske tretmane moraju biti jasno prepoznatljive kao takve i moraju sadržati propratni tekst: “Uvijek pročitajte uputstva prije upotrebe. Posavjetujte se sa svojim ljekarom ili farmaceutom o riziku i mogućim neželjenim efektima.”

Mediji su dužni da u programskim sadržajima koji sadrže scene nasilja, posljedice nasilja ili prirodnih katastrofa, dosljednom primjenom profesionalnih i etičkih standarda novinarskog kodeksa na primjeren način realizuju obavezu informisanja javnosti i potrebu za iskazivanjem saosjećanja, uz eliminisanje rizika od senzacionalizma.

Objavljivanje informacije kojom se vrši povreda časti, ugleda ili pijeteta, nije dopušteno ako interes za objavljivanje informacije ne preteže nad interesom zaštite dostojanstva, a naročito ako se time ne doprinosi pravu javnosti da zna.

Mediji su dužni da poštuju pravo na privatnost i porodični zivot. Pravo na privatnost nosioca javne funkcije se štiti, osim u slučajevima koji su u vezi sa funkcijom koju obavlja.

Lice koje smatra da mu je putem medija povrijeđeno pravo na privatnost ili porodični život može tužbom zahtijevati sprječavanje ponovnog objavljivanja iste informacije ili zapisa ili suštinski iste ili slične informacije ili zapisa, uklanjanje ili uništenje objavljenog zapisa, naknadu štete i objavljivanje presude.

Informacije kojima se može ugroziti pravo na privatnost se ne može objaviti bez pristanka lica na koje se informacija odnosi. Izuzetno, informacija iz privatnog života, odnosno lični zapis, može se objaviti bez pristanka lica na koje se odnosi, ako: se pri objavljivanju ne može zaključiti koje je to lice, je lice informaciju, odnosno zapis, namijenilo javnosti, je lice svojim izjavama i ponašanjem u vezi ličnog i porodičnog života privlačilo pažnju javnosti i time dalo povoda za objavljivanje informacije, odnosno zapisa, se radi o zapisu s javnog skupa,  je objavljivanje potrebno radi zaštite nacionalne ili javne bezbjednosti, odnosno zaštite javnog zdravlja, zaštite ugrožavanja života i životne sredine, zaštite protiv korupcije, sumnje da je izvršeno krivično djelo, otkrivanje i objelodanjivanje krivičnih djela, sprječavanje obmanjivanja javnosti, razotkrivanje nekompetentnosti ili korupcije u javnoj službi, nezakonitog korišćenja javnih sredstava ili zloupotreba ovlašćenja javnih funkcija.

Nacrtom su regulisani procesni aspekti zaštite pojedinih prava, propisano je da će sud zabraniti distribuciju informacije ili medijskog sadržaja koji su već objavljeni i zabraniti distribuciju iste, srodne ili slične informacije ili medijskog sadržaja koji budu objavljeni naknadno, čime se onemogućava ponovno objavljivanje iste, srodne ili slilčne informacije ili medijskog sadržaja za koje je izrečena zabrana.Zabranom su obuhvaćeni svi načini širenja informacije.

Propisana je mogućnost da sud, na predlog državnog tužioca, odredi privremenu zabranu distribucije informacije ili drugog medijskog sadržaja do pravosnažnosti odluke o zabrani, o čemu je sud dužan da odluči u vrlo kratkom roku od 6 časova od podnošenja predloga za određivanje privremene zabrane i da rješenje o privremenoj zabrani odmah dostavi osnivaču, odgovornom uredniku, štampariji, distributeru i odgovornom operateru internet provajdera. Propisano je da je postupak po predlogu za zabranu distribucije medija hitan.

1. **Pravo na odgovor i ispravku (čl. 64 – 70 )**

Poglavlje Pravo na ispravku i odgovor usaglašeno je sa preporukom iz Analize medijskog sektora Crne Gore, u kojoj navode: “ ***pravo na ispravku i odgovor treba proširiti u skladu sa preporukom Savjeta Evrope o pravu na odgovor u novom medijskom okruženju”***, tj. Usaglašeno je sa Preporukom Savjeta Evrope o pravu na odgovor u novom medijskom okruženju 2016 (4).

U tom kontekstu, utvrđena je zaštita svakog pravnog i fizičkog lica od svih eventualnih informacija u kojima se iznose netačne činjenice koje se odnose na to lice i koje negativno utiču na njegova prava.

Fizičko i pravno lice na koje se odnosi informacija, koja može da povrijedi njegovo pravo ili interes, ima pravo da od glavnog urednika zahtijeva da objavi odgovor kojim se pobijaju, dopunjuju ili ispravljaju neistinite, nepotpune ili netačno prenijete činjenice, bez naknade. Imalac prava na odgovor može protiv odgovornog urednika podnijeti tužbu za objavljivanje odgovora ako odgovorni urednik ne objavi odgovor, a za to ne postoji neki od razloga za neobjavljivanje određen ovim zakonom, ili ako odgovor objavi na nepropisan način.

Fizičko i pravno lice čiji su pravo ili interes povrijeđeni neistinitom, nepotpunom ili netačno prenijetom informacijom ima pravo da od glavnog urednika zahtijeva da objavi ispravku neistinite, nepotpune ili netačno prenijete činjenice bez naknade. Lica koja su povrijeđena neistinitom, nepotpunom ili netačno prenijetom informacijom može tužbom zahtijevati da sud glavnom uredniku naredi da, bez naknade, objavi ispravku netačnih ili neistinitih navoda ili da se nepotpuni navodi dopune na način koji ih čini cjelovitim i istinitim.

Objavljivanje ispravke ili odgovora može se tražiti od osnivača medija, od odgovornog urednika medija u roku od 30 dana od dana objavljivanja programskog sadržaja, odnosno u roku od 30 dana od kada je zainteresovano lice saznalo za objavljivanje ako za nju iz objektivnih razloga nije mogla saznati u naznačenom roku.

Odgovor odnosno ispravka se mora objaviti bez izmjena i dopuna, osim pravopisnih ispravki koje ne mjenjaju smisao, na istoj strani štampe, sa istom opremom, odnosno u istoj emisiji elektronskog medija u kojima je objavljen programski sadržaj, tako da njen plasman u mediju odgovara plasmanu programskog sadržaja na koji se odnosi, uz oznaku odgovor odnosno ispravka.

Nacrt zakona predviđa razloge odbijanja objavljivanja odgovora odnosno ispravke, te je urednik dužan da u roku od 7 dana od dana prijema zahtjeva za objavljivanja odgovora ili ispravke obavijesti podnosioca o razlogu zbog koga odbija da objavi odgovor odnosno ispravku.

Sud neće naložiti glavnom uredniku objavljivanje ispravke ako tužilac ne dokaže da je objavljena informacija neistinita, nepotpuna ili netačno prenijeta, ako sud utvrdi da je informacija neistinita, nepotpuna ili netačno prenijeta, a sud utvrdi da ne povređuje pravo lica na koje se odnosi, ili ukoliko postoji razlog za odbijanja objavljivanja odgovora odnosno ispravke.

1. **Čuvanje medijskog zapisa i pravo uvida (čl. 71 – 73)**

Nacrtom je predviđena obaveza osnivača medija da čuva medijski zapis 30 dana od dana objavljivanja, te pravo zainteresovanih strana na uvid i pravo na kopiju medijskog zapisa.

Osnivač je dužan da čuvane zapise stavi na uvid i dostavi njihovu kopiju na zahtjev suda, drugog nadležnog državnog organa, regulatornog tijela za oblast elektronskih medija, kao i zainteresovanog lica, bez odlaganja, a najkasnije u roku od tri dana od dana prijema pisanog zahtjeva.

1. **Inostrana informativna djelatnost (čl. 74)**

Predviđaju se jednaka prava i dužnosti za predstavnika inostranog medija i dopisništva inostranog medija kao i za domaćeg urednika, novinara i ostalih saradnika.

Takođe, definiše se obaveza upisa predstavnika inostranog medija i dopisništva inostranog medija u Evidenciju inostranog medija i dopisništva inostranog medija koju vodi Ministarstvo vanjskijh poslova, na osnovu čega im izdaje akreditaciju.

1. **Kaznene odredbe (čl. 75 – 77 )**

U ovom djelu propisani su prekršaji za povredu ovog zakona.

1. **Prelazne i završne obaveze ( čl. 77 -86 )**

Prelaznim i završnim odredbama propisan je nadzor nad odredbama ovog zakona vrše regulatorni organ za elektronske medije i samoregulacija.

Ministartvo vanjskih poslova je organ nadležan za nadzor nad odredbama inostrane informativne djelatnosti.

Centralni registar privrednih subjekata je organ nadležan za nadzor nad odredbama koje tiču Evidencije medija i Evidencije oglašavanja medija od strane organa javnog sektora.

Predviđaju se pravila koja se odnose na donošenje pozakonskih akata, početak primjene pojedinih odredaba zakona i pravila koja se odnose na usklađivanje propisa.

**V SREDSTVA POTREBNA ZA SPROVOĐENJE ZAKONA**

Za sprovođenje Zakona o medijima potrebno je godišnje obezbjeđivatii sredstva iz budžeta Crne Gore u fiksnom iznosu od 0,03 % BDP za finansiranje Fonda za podršku pluralizmu i raznovrsnosti medija.